**HMS Chameleon** (viirinumerot M387 ja J387) oli Britannian kuninkaallisen laivaston 1944 valmistunut Algerine-luokan miinanraivaaja toisessa maailmansodassa.

Valmistus
---------

*Pääartikkeli: Algerine-luokka (miinanraivaaja)*
Alus tilattiin Harland and Wolffilta Belfastista, missä köli laskettiin 20. elokuuta 1943 telakkanumerolla 1207. Se laskettiin vesille 6. toukokuuta 1944 ja valmistui vielä samana vuonna 14. syyskuuta.

Palvelus
--------

Syyskuussa 1944 alus siirrettiin valmistajan koeajoihin ja määrättiin 7. miinanraivaajalaivueeseen. Alus valmistui 15. syyskuuta ja luovutettiin laivastolle vastaanottotesteihin, joiden päätyttyä alus siirtyi Tobermoryyn miehistän koulutukseen. Lokakuussa alus oli Firth of Forthissa miinanraivauskoulutuksessa, jonka päätyttyä se liittyi laivueeseensa Harwichissa Scheldtin alueen raivaukseen. Laivueen muut alukset olivat *HMS Pincher*, *HMS Recruit*, *HMS Rifleman*, *HMS Plucky*, *HMS Fancy*, *HMS Squirrel* ja *HMS Vestal*. Marraskuussa alus siirrettiin Plymouthin alueen alaisuuteen Falmouthiin sukellusveneidentorjuntaan ja miinanraivauksiin. Joulukuussa alus aloitti valmistautumisen ulkomaanpalvelukseen.

Tammikuussa 1945 *Chameleon* palasi laivueeseensa Kanaalin raivaukseen, kun siirto Ceylonille viivästyi. Helmikuussa alus lähti Gibraltarille, mistä se jatkoi matkaansa Välimeren ja Punaisenmeren poikki Adeniin ja edelleen Colomboon. Alus liittyi 14. huhtikuuta laivueensa mukana Itäiseen laivastoon, jossa se määrättiin Force 65:een raivaustehtäviin 37. miinanraivaajalaivueen kanssa tukemaan operaatio Draculan Rangoonin valtausta. Alus liittyi Force 65:een Burmassa Akyabissa.

Alus lähti 29. huhtikuuta ABLE-saattueen mukana tukemaan hyökkäystä raivaamalla miinoja. Alus aloitti 1. toukokuuta maihinnousualueiden raivaukset ja 3. toukokuuta alus varmisti satama-alueen turvallisuutta. Vapauduttuaan operaatiosta alus palasi laivueen mukana Colomboon, jossa se määrättiin huollettavaksi Etelä-Afrikkaan. Alus lähti vielä toukokuun lopulla Durbaniin, jossa se oli elokuuhun huollettavana. Telakalta vapauduttuaan ja koeajojen päätyttyä alus lähti Trincomaleehen liittyäkseen laivueeseensa.

Alus liittyi laivueeseensa Singaporessa ja viipyi Kaukoidässä, kunnes se palasi helmikuussa 1946 Britteinsaarille kuuden muun laivueen aluksen kanssa. Alus poistettiin palveluksesta ja siirrettiin reserviin pian paluun jälkeen. Alus palautettiin palvelukseen liitettynä Maltalle sijoitettuun 2. miinanraivaajalaivueeseen. Vuosina 1947-1954 alus osallistui Palestiinan rannikolla tehtyihin partiomatkoihin muiden Välimeren laivaston alusten kanssa sekä erilaisiin vuosittaisiin harjoituksiin ja laivastovierailuihin. Vuonna 1954 alus palasi Britteinsaarille, jossa se poistettiin palveluksesta 13. joulukuuta Portsmouthissa ja siirrettiin reserviin. Alus makasi ankkurissa Portsmouthissa, kunnes se sijoitettiin 1965 poistolistalle. Alus myytiin 1966 BISCOlle ja saapui 3. huhtikuuta hinattuna Cumberlandin Sillothiin Ardmore Steelille romutettavaksi.

Päälliköt
---------

Aluksen päällikköinä olivat:

* Roy Cyril Goff 10. elokuuta - 3. marraskuuta 1944
* Denys Philip Richardson 3. marraskuuta 1944 - 22. lokakuuta 1945

Lähteet
-------

* Gardiner, Robert (toim.): *Conway's All the World's Fighting Ships 1922–1946*. Lontoo, Englanti: Conway Maritime Press, 1987. ISBN 0-85177-146-7. (englanniksi)
* Williams, Jack: *The Algerines - Fleet Minesweepers of the Royal Navy 1942–1961*. Blackpool, Englanti: omakustanne, 1995. ISBN 0-9523141-1-8. (englanniksi)
* Lynch, John: *Belfast Built Ships*. Stroud, Englanti: The History Press, 2012. ISBN 978-0-7524-6339-5. (englanniksi)

### Viitteet

1. ↑  Lynch, John s. 208
2. ↑  Williams, Jack s. 366
3. 1 2 3 4  naval-history.net - HMS Chameleon
4. ↑  uboat.net - HMS Chameleon

*Algerine*-luokan miinanraivaajat

|  |
| --- |
| **Royal Navy:** *HMS Acute* - *HMS Alarm* - *HMS Albacore* - *HMS Algerine* - *HMS Antares* - *HMS Arcturus* - *HMS Aries* - *HMS Bramble* - *HMS Brave* - *HMS Cadmus* - *HMS Chameleon* - *HMS Cheerful* - *HMS Circe* - *HMS Clinton* - *HMS Cockatrice* - *HMS Coquette* - *HMS Courier* - *HMS Espiegle* - *HMS Fancy* - *HMS Fantome* - *HMS Felicity* - *HMS Fierce* - *HMS Fly* - *HMS Flying Fish* - *HMS Friendship* - *HMS Golden Fleece* - *HMS Gozo* - *HMS Hare* - *HMS Hound* - *HMS Hydra* - *HMS Jaseur* - *HMS Jewel* - *HMS Laertes* - *HMS Larne* - *HMS Lennox* - *HMS Liberty* - *HMS Lightfoot* - *HMS Lioness* - *HMS Loyalty* - *HMS Lysander* - *HMS Maenad* - *HMS Magicienne* - *HMS Mameluke* - *HMS Mandate* - *HMS Mariner* - *HMS Marmion* - *HMS Marvel* - *HMS Mary Rose* - *HMS Melita* - *HMS Michael* - *HMS Minstrel* - *HMS Moon* - *HMS Mutine* - *HMS Myrmidon* - *HMS Mystic* - *HMS Nerissa* - *HMS Niger* - *HMS Octavia* - *HMS Onyx* - *HMS Orcadia* - *HMS Orestes* - *HMS Ossory* - *HMS Pelorus* - *HMS Persian* - *HMS Pickle* - *HMS Pincher* - *HMS Plucky* - *HMS Pluto* - *HMS Polaris* - *HMS Postillion* - *HMS Prompt* - *HMS Providence* - *HMS Pyrrhus* - *HMS Rattlesnake* - *HMS Ready* - *HMS Recruit* - *HMS Regulus* - *HMS Rifleman* - *HMS Rinaldo* - *HMS Romola* - *HMS Rosamund* - *HMS Rosario* - *HMS Rowena* - *HMS Seabear* - *HMS Serene* - *HMS Skipjack* - *HMS Spanker* - *HMS Squirrel* - *HMS Stormcloud* - *HMS Sylvia* - *HMS Tanganyika* - *HMS Thisbe* - *HMS Truelove* - *HMS Vestal* - *HMS Waterwitch* - *HMS Wave* - *HMS Welcome* - *HMS Welfare* |
| **Kanadan laivasto:** *HMCS Border Cities* - *HMCS Fort Frances* - *HMCS Kapuskasing* - *HMCS Middlesex* - *HMCS New Liskeard* - *HMCS Oshawa* - *HMCS Portage* - *HMCS Rockcliffe* - *HMCS Saul Ste. Marie* - *HMCS St. Boniface* - *HMCS Wallaceburg* - *HMCS Winnipeg* |
| Edeltäjät: MMS-luokka – Seuraaja: Catherine-luokka |